CELEX: 32017D2370
Language: el
Date: 2017-12-18 00:00:00
Title: Απόφαση (ΚΕΠΠΑ) 2017/2370 του Συμβουλίου, της 18ης Δεκεμβρίου 2017, προς στήριξη του Κώδικα Συμπεριφοράς της Χάγης και της μη διάδοσης των βαλλιστικών πυραύλων στο πλαίσιο της εφαρμογής της στρατηγικής της ΕΕ κατά της διάδοσης των όπλων μαζικής καταστροφής

19.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 337/28
            
         ΑΠΌΦΑΣΗ (ΚΕΠΠΑ) 2017/2370 ΤΟΥ ΣΥΜΒΟΥΛΊΟΥ
   της 18ης Δεκεμβρίου 2017
   προς στήριξη του Κώδικα Συμπεριφοράς της Χάγης και της μη διάδοσης των βαλλιστικών πυραύλων στο πλαίσιο της εφαρμογής της στρατηγικής της ΕΕ κατά της διάδοσης των όπλων μαζικής καταστροφής
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 28 παράγραφος 1,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Στις 12 Δεκεμβρίου 2003, το Ευρωπαϊκό Συμβούλιο υιοθέτησε τη στρατηγική της ΕΕ κατά της διάδοσης των όπλων μαζικής καταστροφής («στρατηγική»), η οποία περιλαμβάνει, στο κεφάλαιο III, κατάλογο των μέτρων που είναι ανάγκη να ληφθούν τόσο εντός της Ένωσης όσο και σε τρίτες χώρες για την καταπολέμηση της διάδοσης των όπλων αυτών.
            
         
               (2)
            
            
               Η Ένωση εφαρμόζει ενεργά τη στρατηγική καθώς και τα μέτρα που απαριθμούνται στο κεφάλαιο III της στρατηγικής αυτής, ειδικότερα με τη διάθεση χρηματοδοτικών πόρων προς στήριξη ειδικών σχεδίων με στόχο την ενίσχυση του πολυμερούς συστήματος μη διάδοσης και πολυμερών μέτρων οικοδόμησης εμπιστοσύνης. Ο Κώδικας Συμπεριφοράς της Χάγης κατά της διάδοσης των βαλλιστικών πυραύλων («Κώδικας») αποτελεί αναπόσπαστο μέρος του εν λόγω πολυμερούς συστήματος μη διάδοσης.
            
         
               (3)
            
            
               Στις 17 Νοεμβρίου 2003, το Συμβούλιο εξέδωσε την κοινή θέση 2003/805/ΚΕΠΠΑ (1). Η εν λόγω κοινή θέση καλεί την Ένωση, μεταξύ άλλων, να πείσει όσο το δυνατόν περισσότερες χώρες να προσχωρήσουν στον Κώδικα, ειδικότερα τις χώρες με δυνατότητες βαλλιστικών πυραύλων, καθώς επίσης ζητεί την περαιτέρω ανάπτυξη και εφαρμογή του Κώδικα, ιδίως των μέτρων οικοδόμησης εμπιστοσύνης αυτού, και την προώθηση στενότερης σχέσης μεταξύ του Κώδικα και του πολυμερούς συστήματος των Ηνωμένων Εθνών (ΗΕ) για τη μη διάδοση.
            
         
               (4)
            
            
               Στις 8 Δεκεμβρίου 2008, το Συμβούλιο ενέκρινε τα συμπεράσματά του και ένα έγγραφο με τίτλο «Νέες κατευθύνσεις δράσης της Ευρωπαϊκής Ένωσης για την καταπολέμηση της διάδοσης όπλων μαζικής καταστροφής και των φορέων τους». Στο έγγραφο αναφέρεται, μεταξύ άλλων, ότι η διάδοση των όπλων μαζικής καταστροφής (ΟΜΚ) και των συστημάτων παράδοσής τους συνεχίζει να αποτελεί μια από τις μεγαλύτερες προκλήσεις στον τομέα της ασφάλειας και ότι η πολιτική μη διάδοσης συνιστά ουσιώδες τμήμα της κοινής εξωτερικής πολιτικής και της πολιτικής ασφάλειας.
            
         
               (5)
            
            
               Το Συμβούλιο εξέδωσε, στις 18 Δεκεμβρίου 2008, την απόφαση 2008/974/ΚΕΠΠΑ (2) προς στήριξη του Κώδικα στο πλαίσιο της εφαρμογής της στρατηγικής.
            
         
               (6)
            
            
               Στις 23 Ιουλίου 2012, το Συμβούλιο εξέδωσε την απόφαση 2012/423/ΚΕΠΠΑ (3). Η εν λόγω απόφαση προώθησε με επιτυχία τον καθολικό χαρακτήρα του Κώδικα και τη συμμόρφωση προς τις αρχές του.
            
         
               (7)
            
            
               Στις 15 Δεκεμβρίου 2014, το Συμβούλιο εξέδωσε την απόφαση 2014/913/ΚΕΠΠΑ (4). Η εν λόγω απόφαση συνέβαλε στην προβολή του Κώδικα και, με αυτόν τον τρόπο, διευκόλυνε την προσχώρηση νέων μελών στον Κώδικα. Αποτελεί προτεραιότητα της Ένωσης η συνέχιση του διαλόγου μεταξύ προσχωρησάντων και μη προσχωρησάντων κρατών, με σκοπό την περαιτέρω προαγωγή του καθολικού χαρακτήρα του Κώδικα, καθώς και την καλύτερη εφαρμογή και ενίσχυσή του. Η παρούσα απόφαση θα πρέπει να συμβάλει στην εν λόγω διαδικασία.
            
         
               (8)
            
            
               Γενικότερα, η συνεχιζόμενη διάδοση βαλλιστικών πυραύλων ικανών να φέρουν ΟΜΚ αποτελεί λόγο εντεινόμενης ανησυχίας για τη διεθνή κοινότητα, ιδίως τα εν εξελίξει προγράμματα πυραύλων στη Μέση Ανατολή, στη Βορειοανατολική Ασία και στη Νοτιοανατολική Ασία.
            
         
               (9)
            
            
               Το Συμβούλιο Ασφαλείας των Ηνωμένων Εθνών (ΣΑΗΕ) τονίζει, στην απόφαση 1540 (ΑΣΑΗΕ) (2004), και υπενθυμίζει, στις ΑΣΑΗΕ 1977 (2011) και 2325 (2016), ότι η διάδοση πυρηνικών, χημικών και βιολογικών όπλων, καθώς και τα μέσα παράδοσής τους, συνιστούν απειλή κατά της διεθνούς ειρήνης και ασφάλειας και επιβάλλει στα κράτη, μεταξύ άλλων, την υποχρέωση να μην παρέχουν καμία υποστήριξη με κανένα τρόπο σε μη κρατικούς φορείς για την ανάπτυξη, κτήση, κατασκευή, κατοχή, μεταφορά, μεταβίβαση ή χρησιμοποίηση πυρηνικών, χημικών ή βιολογικών όπλων, και των μέσων παράδοσής τους. Η απειλή κατά της διεθνούς ειρήνης και ασφάλειας από πυρηνικά, χημικά και βιολογικά όπλα και τα μέσα παράδοσής τους επιβεβαιώθηκε στην ΑΣΑΗΕ 1887 (2009) σχετικά με τη μη διάδοση πυρηνικών όπλων και τον πυρηνικό αφοπλισμό,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Σύμφωνα με τη στρατηγική της ΕΕ κατά της διάδοσης των όπλων μαζικής καταστροφής («στρατηγική») η οποία έχει ως στόχο τη διατήρηση, την εφαρμογή και την ενίσχυση των πολυμερών συνθηκών και συμφωνιών αφοπλισμού και μη διάδοσης, η Ένωση υποστηρίζει περαιτέρω την καθολικότητα, την πλήρη εφαρμογή και την ενίσχυση του Κώδικα Συμπεριφοράς της Χάγης κατά της διάδοσης των βαλλιστικών πυραύλων («Κώδικας»).
   2.   Οι δραστηριότητες προς υποστήριξη του Κώδικα, που αντιστοιχούν σε μέτρα σύμφωνα με τη στρατηγική, συνίστανται σε περιφερειακά και υποπεριφερειακά εργαστήρια, διασκέψεις, επισκέψεις εμπειρογνωμόνων, έρευνα, πληροφόρηση και επικοινωνία, καθώς και παράλληλες εκδηλώσεις στο περιθώριο διεθνών διασκέψεων.
   3.   Στόχος των δραστηριοτήτων είναι:
   
               α)
            
            
               η προώθηση της προσχώρησης στον Κώδικα όλο και περισσότερων κρατών και, εντέλει, της καθολικότητάς του,
            
         
               β)
            
            
               η υποστήριξη της πλήρους εφαρμογής του Κώδικα,
            
         
               γ)
            
            
               η προώθηση του διαλόγου μεταξύ προσχωρησάντων και μη προσχωρησάντων κρατών, με σκοπό τη συμβολή στην οικοδόμηση εμπιστοσύνης και διαφάνειας, την ενθάρρυνση της αυτοσυγκράτησης και την ενίσχυση της σταθερότητας και της ασφάλειας για όλους,
            
         
               δ)
            
            
               η ενίσχυση της προβολής του Κώδικα, καθώς και η μεγαλύτερη ευαισθητοποίηση του κοινού σχετικά με τους κινδύνους και τις απειλές που θέτει η διάδοση των βαλλιστικών πυραύλων,
            
         
               ε)
            
            
               η διερεύνηση, ιδίως μέσω ακαδημαϊκών μελετών, των δυνατοτήτων ενίσχυσης του Κώδικα και προώθησης της συνεργασίας μεταξύ του Κώδικα και άλλων σχετικών πολυμερών μηχανισμών, όπως το Καθεστώς Ελέγχου της Τεχνολογίας Πυραύλων, η ΑΣΑΗΕ 1540 (2004) και το Μητρώο αντικειμένων που εκτοξεύονται στο διάστημα των Ηνωμένων Εθνών.
            
         4.   Λεπτομερής περιγραφή των σχεδίων παρατίθεται στο παράρτημα.
   Άρθρο 2
   1.   Ο Ύπατος Εκπρόσωπος (ΥΕ) είναι υπεύθυνος για την εφαρμογή της παρούσας απόφασης.
   2.   Η τεχνική υλοποίηση των σχεδίων που αναφέρονται στο άρθρο 1 παράγραφος 2 γίνεται από τη Fondation pour la recherche stratégique (FRS). Η FRS εκτελεί αυτό το έργο υπό την ευθύνη του ΥΕ. Προς τούτο, ο ΥΕ προβαίνει στους απαιτούμενους διακανονισμούς με την FRS.
   Άρθρο 3
   1.   Το ποσό δημοσιονομικής αναφοράς για την εκτέλεση των σχεδίων που αναφέρονται στο άρθρο 1 παράγραφος 2 ανέρχεται σε 1 878 120,05 EUR.
   2.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό γίνεται σύμφωνα με της διαδικασίες και τους κανόνες που εφαρμόζονται στον γενικό προϋπολογισμό της Ένωσης.
   3.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 2. Προς τούτο, συνάπτει συμφωνία επιχορήγησης με την FRS σχετικά με το ποσό αναφοράς κατά την έκδοση της παρούσας απόφασης. Οι κανόνες για τις επιχορηγήσεις που προβλέπονται στον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (5) εφαρμόζονται στην εν λόγω συμφωνία επιχορήγησης. Η συμφωνία ορίζει ότι η FRS οφείλει να διασφαλίζει την προβολή της συνεισφοράς της Ένωσης, ανάλογη προς το ύψος της.
   4.   Η Επιτροπή επιδιώκει να συνάψει τη συμφωνία επιχορήγησης που αναφέρεται στην παράγραφο 3 το συντομότερο δυνατόν μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της συμφωνίας επιχορήγησης.
   Άρθρο 4
   1.   Ο ΥΕ υποβάλλει στο Συμβούλιο έκθεση σχετικά με την εφαρμογή της παρούσας απόφασης, βάσει τακτικών εκθέσεων που εκπονεί η FRS. Οι εν λόγω εκθέσεις αποτελούν τη βάση για την αξιολόγηση που πραγματοποιεί το Συμβούλιο.
   2.   Η Επιτροπή παρέχει πληροφορίες σχετικά με τις χρηματοδοτικές πτυχές των σχεδίων που αναφέρονται στο άρθρο 1 παράγραφος 2.
   Άρθρο 5
   1.   Η παρούσα απόφαση αρχίζει να ισχύει από την ημερομηνία της έκδοσής της.
   2.   Η παρούσα απόφαση λήγει 40 μήνες μετά την ημερομηνία σύναψης της συμφωνίας επιχορήγησης που αναφέρεται στο άρθρο 3 παράγραφος 3. Ωστόσο, λήγει έξι μήνες μετά την έναρξη ισχύος της, εάν δεν έχει συναφθεί ως τότε καμία συμφωνία επιχορήγησης.
   
      Βρυξέλλες, 18 Δεκεμβρίου 2017.
      
         
            Για το Συμβούλιο
         
         
            H Πρόεδρος
         
         K. SIMSON
      
   
   
      (1)  Κοινή θέση 2003/805/ΚΕΠΠΑ του Συμβουλίου, της 17ης Νοεμβρίου 2003, για την καθολική ισχύ και την επίρρωση των πολυμερών συμφωνιών στον τομέα της μη διάδοσης των όπλων μαζικής καταστροφής καθώς και των φορέων τους (ΕΕ L 302 της 20.11.2003, σ. 34).
   
      (2)  Απόφαση 2008/974/ΚΕΠΠΑ του Συμβουλίου, της 18ης Δεκεμβρίου 2008, προς στήριξη του Κώδικα Συμπεριφοράς της Χάγης κατά της διάδοσης των βαλλιστικών πυραύλων στο πλαίσιο της εφαρμογής της στρατηγικής της ΕΕ κατά της διάδοσης των όπλων μαζικής καταστροφής (ΕΕ L 345 της 23.12.2008, σ. 91).
   
      (3)  Απόφαση 2012/423/ΚΕΠΠΑ του Συμβουλίου, της 23ης Ιουλίου 2012, προς υποστήριξη της μη διάδοσης των βαλλιστικών πυραύλων στο πλαίσιο της εφαρμογής της στρατηγικής της ΕΕ κατά της διάδοσης των όπλων μαζικής καταστροφής και της κοινής θέσης 2003/805/ΚΕΠΠΑ του Συμβουλίου (ΕΕ L 196 της 24.7.2012, σ. 74).
   
      (4)  Απόφαση 2014/913/ΚΕΠΠΑ του Συμβουλίου, της 15ης Δεκεμβρίου 2014, προς στήριξη του Κώδικα Συμπεριφοράς της Χάγης κατά της διάδοσης των βαλλιστικών πυραύλων στο πλαίσιο της εφαρμογής της στρατηγικής της ΕΕ κατά της διάδοσης των όπλων μαζικής καταστροφής (ΕΕ L 360 της 17.12.2014, σ. 44).
   
      (5)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).
   
      ΠΑΡΑΡΤΗΜΑ
      1.   ΣΤΟΧΟΣ
      
      Ο κύριος στόχος της παρούσας απόφασης είναι να προαχθεί μέσω ειδικών μέτρων η καθολικότητα, η πλήρης εφαρμογή και η ενίσχυση του Κώδικα Συμπεριφοράς της Χάγης κατά της διάδοσης των βαλλιστικών πυραύλων («Κώδικας»), σύμφωνα με τη στρατηγική της ΕΕ κατά της διάδοσης των όπλων μαζικής καταστροφής.
      Η παρούσα απόφαση θα συμπληρώσει τις διπλωματικές επαφές της Ένωσης με τα προσχωρήσαντα και μη προσχωρήσαντα στον Κώδικα κράτη. Εν προκειμένω, η Ένωση απευθύνει τα εξής μηνύματα:
      
                  α)
               
               
                  προς τα προσχωρήσαντα κράτη:
                  
                              i)
                           
                           
                              σημασία της πλήρους εφαρμογής του Κώδικα, κυρίως μέσω των ετήσιων δηλώσεων και κοινοποιήσεων πριν την εκτόξευση που προβλέπονται στον Κώδικα,
                           
                        
                              ii)
                           
                           
                              ενθάρρυνση για πλήρη αξιοποίηση του Κώδικα, ως μέσου για την προώθηση της διαφάνειας και της εμπιστοσύνης, τόσο σε περιφερειακό όσο και σε διεθνές επίπεδο, καθώς και συμβολή στον περιορισμό και την πρόληψη της διάδοσης βαλλιστικών πυραύλων ικανών να φέρουν όπλα μαζικής καταστροφής (ΟΜΚ),
                           
                        
            
                  β)
               
               
                  προς τα μη προσχωρήσαντα κράτη:
                  
                              i)
                           
                           
                              ενθάρρυνση για προσχώρηση στον Κώδικα και, με αυτόν τον τρόπο, συμβολή στις ευρύτερες πολυμερείς προσπάθειες για την πρόληψη της διάδοσης των ΟΜΚ και των μέσων παράδοσής τους,
                           
                        
                              ii)
                           
                           
                              αξιοποίηση των διατάξεων του Κώδικα ως συμβολή στη μείωση των περιφερειακών εντάσεων και στην οικοδόμηση εμπιστοσύνης και, με αυτόν τον τρόπο, μεγαλύτερη ασφάλεια για όλους.
                           
                        
            Επιπλέον, η παρούσα απόφαση θα συμβάλει στη χρηματοδότηση περιορισμένου αριθμού ερευνητικών μελετών σχετικά με τις συνέργειες μεταξύ του Κώδικα και άλλων σχετικών πολυμερών μηχανισμών, όπως το Καθεστώς Ελέγχου της Τεχνολογίας Πυραύλων (MTCR), η ΑΣΑΗΕ 1540 (2004) και το Μητρώο αντικειμένων που εκτοξεύονται στο διάστημα των Ηνωμένων Εθνών.
      Τέλος, η παρούσα απόφαση έχει ως στόχο να στηρίξει τον εν εξελίξει διάλογο πολιτικής της διεθνούς κοινότητας για την ασφάλεια και τη βιωσιμότητα στο διάστημα, ιδίως με την παροχή περιορισμένης χρηματοδοτικής συνεισφοράς στις ετήσιες διασκέψεις για το διάστημα, που διοργανώνονται από το Ινστιτούτο ερευνών των Ηνωμένων Εθνών για τον αφοπλισμό (UNIDIR) στη Γενεύη.
      2.   ΜΕΤΡΑ
      
      2.1.   Στόχοι των μέτρων
      
                  α)
               
               
                  προώθηση της προσχώρησης όλο και περισσότερων κρατών στον Κώδικα και, εντέλει, της καθολικότητάς του,
               
            
                  β)
               
               
                  υποστήριξη της πλήρους εφαρμογής του Κώδικα από τα προσχωρήσαντα κράτη,
               
            
                  γ)
               
               
                  προώθηση του διαλόγου μεταξύ προσχωρησάντων και μη προσχωρησάντων κρατών, με σκοπό τη συμβολή στην οικοδόμηση εμπιστοσύνης και διαφάνειας, την ενθάρρυνση της αυτοσυγκράτησης και την ενίσχυση της σταθερότητας και της ασφάλειας για όλους,
               
            
                  δ)
               
               
                  ενίσχυση της προβολής του Κώδικα, καθώς και μεγαλύτερη ευαισθητοποίηση του κοινού σχετικά με τους κινδύνους και τις απειλές που θέτει η διάδοση των βαλλιστικών πυραύλων,
               
            
                  ε)
               
               
                  διερεύνηση, ιδίως μέσω ακαδημαϊκών μελετών, των δυνατοτήτων ενίσχυσης του Κώδικα και προώθησης της συνεργασίας μεταξύ του Κώδικα και άλλων σχετικών πολυμερών μηχανισμών, όπως το MTCR και η ΑΣΑΗΕ 1540 (2004).
               
            2.2.   Περιγραφή των μέτρων
      
                  α)
               
               
                  Η FRS θα διοργανώσει δραστηριότητες προβολής με τη μορφή περιφερειακών και/ή υποπεριφερειακών σεμιναρίων και αποστολών εμπειρογνωμόνων με σκοπό:
                  
                              i)
                           
                           
                              τη μεγαλύτερη επίγνωση των κινδύνων και των προκλήσεων της διάδοσης βαλλιστικών πυραύλων,
                           
                        
                              ii)
                           
                           
                              τη δημιουργία πλατφόρμας για τους σχετικούς εμπειρογνώμονες, προκειμένου να ανταλλάσσουν ανεπίσημα απόψεις («Κανόνες Chatham House») σχετικά με ζητήματα στρατηγικής, και, κατ' αυτόν τον τρόπο, συμβολή στην οικοδόμηση εμπιστοσύνης μεταξύ των κρατών και
                           
                        
                              iii)
                           
                           
                              την προαγωγή των ενωσιακών στόχων της καθολικότητας, της πλήρους εφαρμογής και της ενίσχυσης του Κώδικα.
                           
                        Η FRS θα διοργανώσει έως και εννέα περιφερειακές και/ή υποπεριφερειακές εκδηλώσεις, μεταξύ άλλων στη Λατινική Αμερική και την Καραϊβική, στη Μέση Ανατολή/Αφρική και στη Νοτιοανατολική Ασία, καθώς και έως έξι ανά χώρα αποστολές εμπειρογνωμόνων σε μη προσχωρήσαντα κράτη. Όλες αυτές οι εκδηλώσεις διεξάγονται σε στενή συνεργασία με τις αρχές των αντίστοιχων φιλοξενουσών κυβερνήσεων και, κατά περίπτωση, με άλλους σχετικούς ακαδημαϊκούς κύκλους.
               
            
                  β)
               
               
                  Η FRS θα διοργανώσει έως και έξι παράλληλες εκδηλώσεις αφιερωμένες στον Κώδικα, στο περιθώριο διεθνών διασκέψεων, ιδίως της ετήσιας τακτικής συνόδου του Κώδικα στη Βιέννη και της συνόδου της Πρώτης Επιτροπής της Γενικής Συνέλευσης των ΗΕ στη Νέα Υόρκη. Οι εν λόγω παράλληλες εκδηλώσεις θα επιδιώκουν να συμβάλουν στην εμβάθυνση της σχέσης μεταξύ του Κώδικα και των ΗΕ, σύμφωνα με την απόφαση 71/33, που εγκρίθηκε από τη Γενική Συνέλευση των Ηνωμένων Εθνών στις 5 Δεκεμβρίου 2016.
               
            
                  γ)
               
               
                  Η FRS θα διοργανώσει, σε στενή συνεργασία με τις αρμόδιες αρχές, επίσκεψη διεθνούς ομάδας εμπειρογνωμόνων σε πεδίο διαστημικών εκτοξεύσεων, σύμφωνα με το άρθρο 4 στοιχείο α) σημείο ii τρίτη περίπτωση του Κώδικα.
               
            
                  δ)
               
               
                  Η FRS θα μεταβιβάσει, από την επιχορήγηση της Ένωσης, τρεις φορές το ποσό των 29 240,00 EUR στο UNIDIR, ώστε να συμβάλει στη χρηματοδότηση των ετήσιων διασκέψεων του UNIDIR για ζητήματα σχετικά με την ασφάλεια του διαστήματος και, ως εκ τούτου, να συνδράμει στον πρωταρχικό στόχο της στήριξης του Κώδικα. Η FRS και το UNIDIR θα εξασφαλίσουν τη δέουσα προβολή της Ένωσης σε αυτές τις διασκέψεις, ανάλογα με το μέγεθος της συνεισφοράς της Ένωσης.
               
            
                  ε)
               
               
                  Η FRS θα παραγγείλει και θα δημοσιεύσει τουλάχιστον τέσσερις ερευνητικές μελέτες σχετικά με θέματα που αφορούν τον Κώδικα, μεταξύ των οποίων μία ή περισσότερες ερευνητικές μελέτες για τη σχέση μεταξύ του Κώδικα και άλλων σχετικών πολυμερών μηχανισμών, όπως το MTCR και η ΑΣΑΗΕ 1540 (2004). Για τον σκοπό αυτό, η FRS θα ζητήσει συνεισφορές από όλα τα ερευνητικά ιδρύματα που υπάγονται ή συνδέονται με την Κοινοπραξία της ΕΕ για τη μη διάδοση και τον αφοπλισμό. Τα θέματα των ερευνητικών μελετών θα συμφωνηθούν μεταξύ της FRS και των σχετικών υπηρεσιών της Ευρωπαϊκής Υπηρεσίας Εξωτερικής Δράσης (ΕΥΕΔ).
               
            
                  στ)
               
               
                  Η FRS θα αναλαμβάνει δραστηριότητες επικοινωνίας και ενημέρωσης με τον διττό στόχο να ενισχυθεί η προβολή του Κώδικα και της συνεισφοράς της Ένωσης σε αυτόν. Η FRS θα εκπονήσει λεπτομερές σχέδιο επικοινωνίας και ενημέρωσης, προς έγκριση από την ΕΥΕΔ και την Επιτροπή.
               
            2.3.   Αποτελέσματα των μέτρων
      
                  α)
               
               
                  αύξηση του αριθμού των κρατών που έχουν προσχωρήσει στον Κώδικα,
               
            
                  β)
               
               
                  βελτίωση της εφαρμογής του Κώδικα από τα προσχωρήσαντα κράτη,
               
            
                  γ)
               
               
                  μεγαλύτερη ευαισθητοποίηση των φορέων χάραξης πολιτικής, των ρυθμιστικών αρχών, των εμπειρογνωμόνων και του ευρέος κοινού σχετικά με τη σημασία της προσχώρησης των κρατών στον Κώδικα και της εφαρμογής του,
               
            
                  δ)
               
               
                  μεγαλύτερη προβολή των προσπαθειών της Ένωσης για την προώθηση του καθολικού χαρακτήρα, της πλήρους εφαρμογής και της ενίσχυσης του Κώδικα.
               
            3.   ΕΤΑΙΡΟΙ ΓΙΑ ΤΑ ΜΕΤΡΑ
      
      Η FRS, σε στενή συνεργασία με την ΕΥΕΔ, θα συνεχίσει να αναπτύσσει αποτελεσματικές εταιρικές σχέσεις με τις ενδιαφερόμενες περιφερειακές και υποπεριφερειακές οργανώσεις, κρατικές αρχές, ερευνητικά ιδρύματα και άλλους σχετικούς φορείς.
      Η FRS θα συνεργάζεται στενά με το UNIDIR όσον αφορά το μέτρο που αναφέρεται στο σημείο 2.2. στοιχείο ε).
      4.   ΑΛΛΗΛΕΠΙΔΡΑΣΗ ΜΕ ΤΙΣ ΠΡΟΣΠΑΘΕΙΕΣ ΤΗΣ ΕΝΩΣΗΣ
      
      Με βάση την τακτική ενημέρωση από την FRS σχετικά με τις δραστηριότητές της, η Ένωση μπορεί να αποφασίσει να συμπληρώσει τις εν λόγω προσπάθειες με στοχευμένη διπλωματική δράση με σκοπό την ευαισθητοποίηση όσον αφορά τη σημασία που έχει για τα κράτη να προσχωρήσουν και να εφαρμόσουν τον Κώδικα.
      5.   ΔΙΚΑΙΟΥΧΟΙ ΤΩΝ ΜΕΤΡΩΝ
      
      
                  α)
               
               
                  Κράτη, τόσο προσχωρήσαντα όσο και μη προσχωρήσαντα στον Κώδικα,
               
            
                  β)
               
               
                  δημόσιες αρχές, υπεύθυνοι χάραξης πολιτικής, ρυθμιστικές αρχές, εμπειρογνώμονες,
               
            
                  γ)
               
               
                  διεθνείς, περιφερειακές και υποπεριφερειακές οργανώσεις,
               
            
                  δ)
               
               
                  ακαδημαϊκοί κύκλοι και κοινωνία των πολιτών,
               
            
                  ε)
               
               
                  Προεδρία του Κώδικα.
               
            6.   ΤΟΠΟΣ
      
      Η FRS θα επιλέγει, σε συνεννόηση με τις αρμόδιες υπηρεσίες της ΕΥΕΔ, πιθανούς τόπους για τις συνεδριάσεις, τα εργαστήρια και τις λοιπές εκδηλώσεις. Κριτήρια επιλογής του τόπου θα είναι, μεταξύ άλλων, η προθυμία και η δέσμευση του ενδιαφερομένου κράτους ή διακυβερνητικής οργάνωσης σε μια συγκεκριμένη περιοχή να φιλοξενήσει την εκδήλωση. Η επιλογή συγκεκριμένων τοποθεσιών για τις επισκέψεις στις χώρες ή τις δραστηριότητες ανά χώρα θα εξαρτάται από σχετικές προσκλήσεις των ενδιαφερόμενων κρατών ή διακυβερνητικών οργανώσεων.
      7.   ΔΙΑΡΚΕΙΑ
      
      Η υπολογιζόμενη συνολική διάρκεια της δράσης είναι 36 μήνες.